amanoisuno/poetBack huggingface dataset:
和黄預七夕 陳師道 
盈盈一水不斯須，經歲相過自作疏。坐待翔禽報佳會，徑須飛雨洗香車。超騰水部陳篇上，收拾愚溪作賦餘。信有神仙足官府，我寧辛苦守殘書。
贈鄭戶部 陳師道 
千載歸來遼海東，江山如舊里閭空。時平未覺身難遇，學贍依然說不窮。著繡晝行真細事，下車磬折得深衷。聖朝未有徐州相，剩作功名跨數公。
九日不出魏衍見過 陳師道 
九日登臨迫閉藏，老懷無恨自淒涼。山頭落帽風流絕，壁面稱詩語笑香。衝雨肯來尋此老，拂牀聊待熟黄粱。獨無樽酒爲君壽，正使秋花未肯黄。
送魏衍移沛 陳師道 
積雨斷行路，重江未安流。胡爲冒艱險，迫此米帛謀。歲晏風作橫，未寬爲子憂。卒然託異縣，所得如所求。主人如古人，待士禮亦優。人情樂新知，豈不懷舊丘。我貧無四壁，愛爾胡能留。子也尚不容，吾代諸公羞。勿云百里遠，已作千山愁。念子捨我去，誰復從我遊。諸石吾未識，因子卜可不。能此已可尚，終焉致綢繆。
送河間呂令 陳師道 
今日中牟令，當年太守孫。獨能憐此老，肯避席爲門。寒日風濤壯，邊城簿領繁。平生子曾子，白首得重論。
次韵何子溫祈晴二首  其一 陳師道 
夜半風回雨脚收，萬家和氣與雲浮。蕭條寒巷荒三徑，突兀晴空聳二樓。勝日登臨輕一醉，下鄉昏墊肯同憂。江空峽響魚龍落，盡放青青極目秋。
次韵何子溫祈晴二首  其二 陳師道 
九虎當關信不傳，燒煙才上已回天。驅除霧雨還朝日，畜縮濤波復二川。奪目光華開秀句，堆場藁秸驗豐年。從今更上中和頌，少費將軍九萬牋。
寄潭州張芸叟二首  其一 陳師道 
湖嶺一都會，西南更上游。秋盤堆鴨脚，春味薦貓頭。宣室來何暮，蒸池得借留。孰知爲郡樂，莫作越鄉憂。
寄潭州張芸叟二首  其二 陳師道 
去國如前日，爲邦得舊游。霜甘先落手，春雁幾回頭。只道風沙惡，寧知賈宋留。賦詩真有助，弔古不同憂。
送曹秀才 陳師道 
甲第衣冠後，東遷歲月侵。情親期一諾，急病闕千金。孰並還家樂，毋忘在莒心。時能記衰疾，聲迹到雲林。
送王元均貶衡州兼寄元龍二首  其一 陳師道 
先生英氣蓋區中，命與仇謀得老窮。又見長身有家法，可辭短簿怒吾公。石頭路滑行能速，宣室歸來語未終。宛洛風塵莫回顧，直須留眼送歸鴻。
送王元均貶衡州兼寄元龍二首  其二 陳師道 
先生秀句滿天東，二子緣渠再得窮。詩禮向來堪發冢，孫劉能使不爲公。炎方瘴癘避軒豁，故國山河開始終。傳語元龍要相識，江湖春動有來鴻。
杜侍郎挽詞三首  其一 陳師道 
美政真吾母，名家更杜陵。于張從昔少，魯衛至今稱。絲竹中年好，詞華夙世能。周南棠棣傳，平世幾人登。
杜侍郎挽詞三首  其二 陳師道 
驥騄方懷遠，松筠忽有秋。雍容名士數，終始法家流。凜凜驚千載，堂堂閟一丘。能令羊季子，不肯過西州。
杜侍郎挽詞三首  其三 陳師道 
身去風流在，人難玉石分。平生才一見，治行已多聞。更覺知音少，還修地下文。他年九原淚，仍是兩馮君。
黄無悔挽詞四首  其一 陳師道 
敏慧仍江夏，風流更妙年。貧焚酒家券，病得里胥錢。精爽來鷹隼，清明瀉澗瀍。無兒傳素業，有淚徹黄泉。
黄無悔挽詞四首  其二 陳師道 
骨秀神仙數，詩清雅頌才。識高懸日月，韵勝脫塵埃。去就堪同事，摧殘盡一哀。了知天上去，不似世間來。
黄無悔挽詞四首  其三 陳師道 
志大期千里，身宜置一丘。英詞真蓋世，爽氣已橫秋。地要黄金骨，天成白玉樓。平生斲泥手，斤斧恐長休。
黄無悔挽詞四首  其四 陳師道 
玉筯凝潮後，絲桐藝業餘。遠塗憎早悟，曠度得中疏。子逝今何遽，吾生孰與居。豈無文士傳，未有茂陵書。
秋懷四首  其一 陳師道 
積雨不受暑，既晴還得秋。未免困河魚，寧如喘吳牛。風梧有先聲，巢燕無後留。人生行樂爾，一經今白頭。
秋懷四首  其二 陳師道 
小雨斷復續，回斜落晚風。寒心生蟋蟀，秋色傍梧桐。草與遥山碧，花欺晚照紅。口須談世事，目已失飛鴻。
秋懷四首  其三 陳師道 
山斷開平野，河回殺急流。登臨須向夕，風雨更宜秋。急急後飛雁，翩翩不下鷗。晚舟猶小待，暮雀已深投。
秋懷四首  其四 陳師道 
梨埒當千戶，漁防擁萬頭。寧須一網盡，不爲百人留。密雨點急水，驚風擘繫舟。百年供轉徙，因病得夷猶。
送法寶禪師 陳師道 
平生夫鐵脚，道價喧宇宙。望禮東南雲，吾今獨何後。晚始識其子，瑶林一枝秀。初聞飲光笑，復作空生瘦。今年退後禪，袖手不肯叉。真成菩薩魔，未免化城咎。白月懸清光，大鍾得辭扣。知止一何勇，隨緣豈無復。豐臺兩禪子，三請期一覯。翩然挈瓶盂，百里往相就。古寺風雨餘，觸目初邂逅。夙昔有靜緣，歡然宛如舊。教我早自異，業成誰得救。世故已備嘗，躊躇復何候。鑽火勿停手，時來自渠透。慇懃禮白足，吾爲太山溜。
贈趙奉議 陳師道 
爲惠不必廣，但問與者誰。受施何用多，名義以爲資。平生師友間，四海參寥師。一窮無四壁，百代有千詩。再逐越淮江，三年魯中歸。初無贊公色，不異浄名衣。才如得風鷁，已復觸藩羝。路貧誰肯憐，語妙君所知。我往立談間，欻若白受緇。迺知仁者聽，不待辛苦詞。趙侯名教士，勁氣噴長蜺。論吐天下公，而合吾所私。明窗弄文墨，妍語含英姿。要與識者論，且避羣兒癡。舊好無新功，終年此交綏。未須堅百戰，當即建降旗。
元日雪二首  其一 陳師道 
半夜風如許，平明雪皓然。簾疏穿瑣細，竹壓更嬋娟。窘兔走留跡，饑烏鳴乞憐。遥忻炎海上，還復得新年。
元日雪二首  其二 陳師道 
度臘闕三白，開正還積陰。炊煙茅舍濕，噪雀暮枝深。短髮千方誤，中年萬里心。成書著巖穴，或有後人尋。
次韵黄生 陳師道 
入竹投窗夜有聲，似違殘臘作初正。三更爽氣侵危坐，萬里回風逼發生。呵筆小吟撩我老，閉門高卧見君情。只今剩作驚人句，頗覺吟邊意未平。
答黄生 陳師道 
冰泥斷道雪塞門，遠坊累日無行人。卧聞喧呼誰叩閽，稚子往問鹿駭奔。黄生學詩用力新，急手疾口如翻盆。衝風踏凍送七言，要令寒屋回春溫。是時積陰又黄昏，叫鬧索火驚四鄰。邇來結字穩且勻，豈不見我參寥君。嗟吾老矣心尚存，後來得子空馬羣。徑須赤手縛麒麟，四大海水一口吞。丈夫意氣抗浮雲，道逢其人兩手分，妬婦拊膺王右軍。
雪後 陳師道 
送往開新雪又晴，故留臘白待春青。稍回杉色伸梅怨，併得朝看與夜聽。已覺庭泥生鳥跡，遽修田事带朝星。暮年功力歸持律，不是騷人故獨醒。
送張蘄縣 陳師道 
接祿才餘歲，爲邦近故園。案圖三萬戶，鎮靜五千言。雪盡春泥滑，風生沙水昏。猶須放琴客，坐席稍能溫。
送何子溫移亳州三首  其一 陳師道 
治出龍城守，名高水部郎。清明人共識，風味獨難忘。骨立秦書瘦，鬚粘檜密香。烹鮮師老耳，曳尾肯蒙莊。
送何子溫移亳州三首  其二 陳師道 
青衿曾誦賦，皓首始登門。意得寧論晚，心交不待言。向來期北上，可復改南轅。畫地數佳政，叢談何處村。
送何子溫移亳州三首  其三 陳師道 
復作中年別，仍懷後日憂。關山遮極目，汴泗只東流。政好遭頻借，詩清得暗投。會看靈壽杖，扶出富民侯。
送詹司業 陳師道 
學舍論交二十年，白頭相對固依然。才難孰爲吾君惜，果滿寧容我輩先。熟路長驅聊緩步，百全一發不虛絃。故懷未盡還成別，飽慣人間不更憐。
西郊二首  其一 陳師道 
紅綠相催春事闌，可能無意待人看。不因送客那能出，衰病經年一據鞍。
西郊二首  其二 陳師道 
攢眉斂目抵風沙，暗度城西十里花。歷肆側聽長短句，緣溪斜著兩三家。
寄亳州何郎中二首  其一 陳師道 
西南日下共浮雲，人事難羣喜勸分。已度城陰先得句，不應從俗未忘葷。松篁有節元宜晚，桃李無蹊只自薰。欲入帝城須帝力，且尋詩社著詩勳。
寄亳州何郎中二首  其二 陳師道 
西原追送未成旬，赫赫傳聲已迫人。剩欲抄詩寄來使，尚能拂席致佳賓。孰知簡易歸劉向，誰使循良作寇恂。他日入東專一壑，少留餘地許爲鄰。
寄答泰州曾侍郎 陳師道 
千里馳詩慰別離，詩來吟詠轉悲思。靜中取適庸非計，林下相從會有時。生理只今那得說，交情從昔見於斯。含毫欲下還休去，懷抱何由得細知。
送提刑李學士移使東路 陳師道 
襟袖從前相向開，倡酬于此未多陪。身更寵辱談彌勝，路別東西意自哀。隠几忘言終不近，白頭青簡兩相催。孰知衰老難爲別，聲問應須續續來。
和鄭戶部寶集丈室二首  其一 陳師道 
遠遊遊則遠，安心心已安。茅茨更何事，一坐五年寬。客來問法要，示以無所還。勿云空生默，聽者不勝言。
和鄭戶部寶集丈室二首  其二 陳師道 
貴有空王章，貧無置錐地。衝風窗自語，涴壁蟲成字。向隅有知音，闔門接彊對。只道庭前柏，西來本無意。
隠者郊居 陳師道 
高齋繚繞度雙溝，老氣軒昂蓋九州。不謂江山開悒怏，正緣風味得淹留。招携好客供談笑，拆補新詩擬獻酬。小摘自鋤稀菜甲，旁觀虛作不堪憂。
覽勝亭 陳師道 
斷岸通橫水，吹花滿繫船。中年擅幽獨，輟食買林泉。草木真宜主，江山故作妍。升沉有流轉，且復賦歸田。
何太中挽詞二首  其一 陳師道 
課最三川守，名成萬石君。平生欠一識，聲烈即多聞。兜率真歸處，琴臺只斷雲。傷心今夜月，忍便到初墳。
何太中挽詞二首  其二 陳師道 
哀挽諸儒競，豐碑故吏繁。素車紛雨泣，丹旐與風翻。幾地留遺愛，他年作九原。涕流耆舊盡，不獨爲鄉園。
送大兄兼寄趙團練 陳師道 
貧有分離苦，官無早晚宜。又爲千里別，未覺十年遲。日與江山遠，風連草木悲。平生劉子政，見可只論詩。
寄襄州程大夫 陳師道 
中年爲吏晚專城，不獨身榮府亦榮。江漢風流見羊杜，相門經術有韋平。十年一別音書絕，萬里相看骨肉情。今代龐公入城府，定將懸榻與逢迎。
送檢法趙奉議 陳師道 
三歲公門不屢過，作牋時得問如何。及茲去去翻爲恨，向使常常肯謂多。勇銳閉房猶著酒，切深疾惡反傷和。贈言竊取仁人號，善聽君居長者科。
送建州鄭戶部 陳師道 
清江畫舸照新晴，鐃鼓喧喧聒市鳴。昔日布衣今着繡，他年鶴化只空城。還朝不待三年最，得郡何妨萬里行。歲祿二千親八十，世間誰有此時榮。
送張秀才 陳師道 
學又三年積，功收一日長。擅場推老手，附尾續諸郎。度鳥界晴碧，過雲回夕黄。熟知詩有驗，莫慍路無糧。
晁無咎畫山水扇 陳師道 
前身阮始平，今代王摩詰。偃屈蓋代氣，萬里入方尺。朽老詩作妙，險絕天與力。君不見杜陵老翁語，湘娥增悲真宰泣。
奉陪趙大夫游桓山 陳師道 
後水喧江落渾黄，晚雲障日作微凉。笙歌聲裏旌旗動，羅綺叢中語笑香。勸相秋郊開稔熟，摩娑苔壁弔荒亡。風流一代今山簡，有底樽前著葛强。
寄曹州晁大夫 陳師道 
東方千騎貴當年，白髮居頭也自賢。肯費精神修客主，稍回功譽入章篇。虛名不救空腸厄，晚歲仍遭末疾纏。死去不爲天下惜，鏡中當有故人憐。
送馮翊宋令 陳師道 
三楚風流信有人，先聲今已徹咸秦。寧爲雞口官無小，欲試牛刀久要新。細肋卧沙勤下筯，長芒刺眼莫霑唇。山西豪傑知吾老，爲說猶堪舉萬鈞。
嗟哉行 陳師道 
張生服石爲石奴，下潦上乾如渴烏。一朝僨蹶須人扶，伏毒未動風出虛。此生所得與昔殊，韓子作志還自屠。自笑未竟人復吁，以身濟欲未必愚。欲久而速反所圖，嗟哉偉然二大夫。
夜句三首  其一 陳師道 
過雨作秋清，歸雲放月明。入簾搖竹影，塞耳落洪聲。
夜句三首  其二 陳師道 
老樹仍孤秀，秋蟾只獨明。何須夜來雨，却聽枕前聲。
夜句三首  其三 陳師道 
短短長長柳，三三五五星。斷雲當極目，不盡遠峰青。
送孝忠落解南歸 陳師道 
妙年失手未須恨，白璧深藏可自妍。短髮我能今種種，曉妝他日看娟娟。千金市帚寧論價，萬戶分封信有年。清白傳家有如此，歸塗囊盡不留錢。
寄單州張朝請 陳師道 
平生天上張公子，尚記門間半面人。聲烈與風來不盡，音書無使去難頻。一言悟主心猶壯，百巧成窮髮自新。聞說監河收貸粟，定傾東海活窮鱗。
謝憲臺趙史惠米 陳師道 
平生忍欲今忍貧，閉口逢人不少陳。俸薄身清趙都史，也能作意向詩人。
和趙大夫鹿鳴宴集 陳師道 
趙侯詩律近風騷，雅意推賢答聖朝。鴻雁著行過渭水，鳳凰覽德下虞韶。三千著籍今爲盛，九萬論程不作遥。不讀世書談世事，卧看君自致青霄。
和朱智叔鹿鳴席上 陳師道 
三楚風流秀士林，英詞從昔動脩門。充庭初識蒼龍礎，賜醴行霑白獸樽。已上薦書輕一鶚，更憑詩力化羣鯤。千年遼鶴空城郭，誰見朱公有異孫。
酬智叔見贈 陳師道 
老去斯文不更論，却因夫子話師門。清談不待傾三語，勝日何知共一樽。逐北我方填坎井，圖南誰得料鵬鯤。過逢爲說侯芭在，卧檝生衣犢有孫。
再酬 陳師道 
鄉里衣冠不絕人，近天尺五只清門。論文正可簪雙筆，澆舌行看賜上樽。瓊玖每蒙先木李，蜩鳩方共笑飛鯤。固知賢傑當傳世，下里朱陳亦有孫。
敬酬智叔三賜之辱兼戲楊理曹二首  其一 陳師道 
龍爭虎據竟成塵，只有青樓與白門。令宰才高先得句，使君情重數開樽。江山故國難留鶴，科斗荒池可著鯤。直使頷鬚渾作白，未應投鑷愧諸孫。
敬酬智叔三賜之辱兼戲楊理曹二首  其二 陳師道 
險韵廋詞費討論，真持布鼓過雷門。更看九日臺頭句，未用三人月下樽。鏡裏黄花明白髮，海邊赤脚踏長鯤。從來相戒莫打鴨，可打鴛鴦最後孫。
酬智叔見戲二首  其一 陳師道 
百念皆空習尚存，稍修香火踏空門。槌腰摩腹非春事，割愛投閑覆玉樽。白髮情多猶可染，驂鸞興盡却乘鯤。上界紛紛足官府，也容河鼓過天孫。
酬智叔見戲二首  其二 陳師道 
雨花風葉未宜春，私柳官渠白下門。每度清溪嘲短髮，時容使席近芳樽。雄蜂雌蝶元非偶，野馬游塵不佐鯤。若許成功當封賞，請看子子與孫孫。
送智叔令咸平 陳師道 
二謝將能事，重陽只故臺。固須衝節去，便恐带秋回。敏捷才無盡，鋪張意有開。猶須記衰疾，書與雁同來。
九月八日夜雨留智叔 陳師道 
騎臺九日登臨處，只有歸人醉扶路。千年二謝孰可代，我每苦留君只去。花粗且爲前人惜，曲誤不解丞卿怒。只消著帽受西風，不待風流到新句。
九日與智叔鵰堂宴集夜歸 陳師道 
鵰堂從昔有惡客，酒盡不去仍復索。欲留歌舞盡客意，風雨和更作三厄。佳辰難得客更難，我窮無酒爲君歡。只欲泥行過白下，萬一簾疏見一斑。
城南夜歸寄趙大夫 陳師道 
書生作意一斑足，杜陵據鞍兩眼寒。風雨喚人歸去好，免教街吏報平安。
席上勸客酒 陳師道 
稍開襟抱使心寬，大放酒腸須盞乾。珠簾十里城南道，肯作當年小杜看。
戲寇君二首  其一 陳師道 
杜老秋來眼更寒，蹇馿無復逐金鞍。南鄰却有新歌舞，借與詩人一面看。
戲寇君二首  其二 陳師道 
南鄰歌舞隔牆聽，想對朝窗暈倒青。莫望喚人看娜嫋，只憑幽夢寄丁寧。
絕句四首  其一 陳師道 
秋牀歸卧不緣愁，病與衰謀作老仇。數樹直青能爾瘦，一軒殘照爲誰留。
絕句四首  其二 陳師道 
芒鞋竹杖最關身，散髮披衣不待人。三兩作鄰堪共活，五千插架未爲貧。
絕句四首  其三 陳師道 
昏昏嗜睡元非病，續續題詩不耐閑。作意買山還得笑，多方拔白却成斑。
絕句四首  其四 陳師道  哲理 人生 感叹
書當快意讀易盡，客有可人期不來。世事相違每如此，好懷百歲幾回開。
騎馿二首  其一 陳師道 
復作騎馿不跨馿，此生斷酒未須扶。獨無錦里驚人句，也得梁園畫作圖。
騎馿二首  其二 陳師道 
衝籬突市不逡巡，掠面驚風撲眼塵。出手推敲寧避尹，題門吟詠不逢人。
壽安縣君挽詞 陳師道 
兩大推平日，三從播後聲。憂勤登上壽，簫鼓閉佳城。緦布千人從，松楸十里行。哀榮動鄰里，點筆競諸生。
寄曹州晁大夫 陳師道 
墮絮隨風花作塵，黄樓桃李不成春。只今容有名駒子，困倚欄干一欠伸。
寄題披雲樓 陳師道 
使君高會答清秋，增飾披雲作勝游。九日再逢堪一笑，終朝百過更深憂。落霞孤鶩知才盡，疏雨微雲怯語遒。賓主縱賢終少在，只今未可壓黄樓。
絕句 陳師道 
木搖電繞雷取龍，伏蛙號蚓溝瀆空。黑雲黄槐度白鳥，映日急雨回斜風。
寄黄充 陳師道 
俗子推不去，可人費招呼。世事每如此，我生亦何娛。黄生後來秀，純茂靜者徒。不見動經月，來亦不須臾。人事已好乖，可復自作疏。子雖向人懶，勝處不可孤。迨此田事休，仍當寒雨餘。深知阻泥濘，步屐意何如。
寄張大夫 陳師道 
只應青眼老，尚記白頭翁。一別今何向，三年信不通。不應書字倦，未有北來鴻。肯作彭城守，何時馬首東。
懷遠 陳師道 
海外三年謫，天南萬里行。生前只爲累，身後更須名。未得平安報，空懷故舊情。斯人有如此，無復涕縱橫。
答田生 陳師道 
酒亦有何好，人今不肯忘。苟無愁可解，何必醉爲鄉。剩欲論奇字，終能諱祕方。直饒肌骨秀，正要畫眉長。
早起 陳師道 
鄰雞接響作三鳴，殘點連聲殺五更。寒氣挾霜侵敗絮，賓鴻將子度微明。有家無食違高枕，百巧千窮只短檠。翰墨日疏身日遠，世間安得尚虛名。
和黄充小雪 陳師道 
度臘侵春亦未遲，紛紛款款意猶微。霑衣带潤元無見，著物還消不待晞。剩欲打窗連夜聽，未須迷雁斷行飛。老年才盡無新語，只欲煩君急手揮。
寄張學士 陳師道 
湖海三年別，譙徐一日間。經時猶未見，凡事信多艱。理極那須說，情生不自還。從來闕聲問，相見若爲顔。
謝趙使君 陳師道 
欲落未落雪迫人，將盡不盡冬壓春。風枝冰瓦有去鳥，遠坊窮巷無來人。忽聞叩門聲遽速，驚雞透籬犬升屋。使君傳教賜薪炭，妓圍那解思寒谷。老身曲直不足云，冷窗凍壁作春溫。定知和氣家家到，不獨先生席作門。
雪中寄魏衍 陳師道 
薄薄初經眼，輝輝已映空。融泥還結凍，落木復沾叢。意在千山表，情生一念中。遥知吟榻上，不道絮因風。
送澶州錄曹宋參軍 陳師道 
宦游男子事，訪別故人情。能吏于今少，春風及此行。英雄餘戰伐，犴獄寄廉平。未肯輕衰疾，人來闕寄聲。
和范教授同游桓山 陳師道 
送客尋山已自仙，行談坐笑復忘年。平郊走馬斜陽裏，破屋傳杯積水邊。洗壁題名留歲月，登高著句記山川。風流幕下諸公子，縮手吟邊更覺賢。
答寄魏衍 陳師道 
往昔敦朋好，猶能作報書。老衰渾得懶，疏密略相如。名墮網中蝶，身隨冰下魚。填門車馬客，左席爲君虛。
早春 陳師道 
度臘不成雪，迎年遽得春。冰開還舊淥，魚喜躍脩鱗。柳及年年發，愁隨日日新。老懷吾自異，不是故違人。
徐僊書三首  其一 陳師道 
蓬壺仙子補天手，筆妙詩清萬世功。肯學黄家元祐脚，信知人厄匪天窮。
徐僊書三首  其二 陳師道 
詩成已作客兒語，筆下還爲魯直書。豈是神仙未賢聖，不隨時事向人疏。
徐僊書三首  其三 陳師道 
金華牧羊小家子，西真攘桃何代兒。詩著海山書落爪，向來那免世人疑。
寄酬咸平朱宣德 陳師道 
冥冥超世網，蔚蔚秀儒林。他日熟看面，今詩初得心。白頭無故意，異代有同音。綆短徒施巧，終然莫汲深。
咸平讀書堂 陳師道 
昔人三百篇，善世已有余。後生守章句，不足供囁嚅。一登吏部選，筆硯隨掃除。閉閤畫眉嫵，隔屋聞歌呼。奉公用漢律，寧復要詩書。俛首出跨下，枉此七尺軀。今代陶朱公，不作大梁屠。計然特未用，意得輕全吳。爲邦得畿縣，政密自計疏。寧書下下考，不奉急急符。用意簿領外，築室課典謨。平生五千卷，還舍不問塗。近事更漢唐，稍以詩自娛。復作無事飲，醉卧擁青奴。桃李春事繁，軒窗晝景舒。鳴屋鳩渴雨，窺簾燕哺鶵。休吏散篇帙，風篁獻笙竽。听然一啟齒，斯民免爲魚。
絕句二首  其一 陳師道 
里中餽杏得嘗新，馬上逢花始見春。勤苦著書如作吏，世間枉是最閑人。
絕句二首  其二 陳師道 
密密丹房疊疊花，一枝臨路爲人斜。丁寧語鳥傳春意，白下門東第幾家。
春懷示鄰里 陳師道  古诗三百首 惜春 生活 宋诗
斷牆著雨蝸成字，老屋無僧燕作家。剩欲出門追語笑，却嫌歸鬢著塵沙。風翻珠網開三面，雷動蜂窠趁兩衙。屢失南鄰春事約，只今容有未開花。
歸雁二首  其一 陳師道 
弧矢千夫志，瀟湘萬里秋。寧爲寶箏柱，肯作置書郵。遠道勤相喚，羈懷誤作愁。聊寬稻粱意，寧復網羅憂。
歸雁二首  其二 陳師道  洞庭湖
作計胸懷早，爲生去住頻。固違陰嶺雪，不盡洞庭春。巧作斜行字，催歸去國人。知時如有信，决起亦相親。
和寇十一晚登白門 陳師道 
重門傑觀屹相望，表裏河山自一方。小市張燈歸意動，輕衫當戶晚風長。孤臣白首逢新政，遊子青春見故鄉。富貴本非吾輩事，江湖安得便相忘。
謝寇十一惠端硯 陳師道 
百工營材先利器，市道居貨如作贅。書生活計亦酸寒，斷塼半瓦寧求備。端溪四山下龍淵，鬰積中州清淑氣。金聲玉骨石爲容，河江屈流雲作使。滑如女膚色馬肝，夜半神光際天地。諸天散花百神喜，知有聖人當出世。沒人投深索千丈，探頷適遭龍伯睡。轆轤挽出萬人賀，千歲之藏一朝致。琢爲時樣供翰墨，十襲包藏百金貴。北行萬里更衆目，寇卿好事不計費。南鄰居士卿之孫，豐悴相從不爲異。似憐陶瓦磨竈煤，輟贈不減前人志。人言寒士莫作事，鬼奪客偷天破碎。龜玉韞匵與無同，錦衾還客棄佳惠。衆所欲得當有緣，天獨於余可無意。敢書細字注魚蟲，要傳華嚴八千偈。
再和寇十一二首  其一 陳師道 
南山樓觀插穹蒼，林杪青燈出上方。形勝自如諸老逝，功名隨盡二流長。馬游從昔哀吾老，王粲當年賦異鄉。少日幻心今浄盡，多生綺語未全忘。
再和寇十一二首  其二 陳師道 
與世相違孰自量，資身無策漫多方。逢場作戲真呈拙，誤筆成蠅豈所長。名字不歸青史筆，形容終老白雲鄉。可須五斗輕千里，頼有斯人未肯忘。
與寇趙約丁塘看花寇以疾不赴有詩次其韵 陳師道 
早年學苦斷過從，晚歲逢春意未窮。欲共元劉爭著語，不堪姚魏已隨風。坐無上客席虛左，贈有英詞囊不空。障日長須釣竿手，歸來無計駐青驄。
和寇十一同游城南阻雨還登寺山 陳師道 
雨阻游南步，泥留逐北情。稍看飛霧斷，復作遠山橫。野潤膏新澤，樓明納晚晴。歸宜有佳思，紗帽壓香英。
三月二十二日榴花盛開戲作絕句 陳師道 
五月榴花忽見春，白頭喜遇一番新。可能略不解春意，只有尋枝摘葉人。
和寇十一雨後登樓 陳師道 
秀嶺歸雲裏，華譙夕照中。登臨終不數，吟笑近多同。麥秀知春力，人和驗歲豐。預爲逃暑約，一快楚臺風。
答寇十一惠朱櫻 陳師道 
故人憐一老，輟食寄三山。厚味非貧具，先嘗愧客閑。甘酸俱可口，衰白不宜顔。句妙那能繼，情深未覺慳。
雙櫻 陳師道 
並蔕隨宜好，連心著意紅。只堪驚老眼，持此與誰同。
謝趙生惠芍藥三首  其一 陳師道 
郁郁芬芬十里薰，紅紅白白數枝春。要將結習惱鶖子，送與毗耶彼上人。
謝趙生惠芍藥三首  其二 陳師道 
從微至老走風塵，喜見鄉園第四春。獨舞東風醉西子，政緣無語却宜人。
謝趙生惠芍藥三首  其三 陳師道 
九十風光次第分，天憐獨得殿殘春。一枝剩欲簪雙髻，未有人間第一人。
寄憐 陳師道 
借子翩翩果下駒，春原隨處小踟躕。可能炙背春風裏，卧把青銅摘頷鬚。
寄寇十一 陳師道 
鄰里相望信不通，時因得句寄匆匆。畫樓著燕薰風裏，楊柳藏鴉白下東。度日守窗令節換，經旬無使覺門空。錦囊佳麗鄰徐庾，剩欲同君賦惱公。
和酬魏衍 陳師道 
闕然聲問略相同，百里之間一水通。春興多多高紙價，愁懷一一逐歸鴻。不憂寒餓成吾老，稍喜朝廷記此公。夢每見君心已了，不因新句覺情東。
觸目 陳師道 
果下翩翩跨紫騮，踏花濺水見風流。可無雙璧千金聚，付與狂兒取次遊。
鉅野泊觸事 陳師道 
蒲巷牽絲直，平湖墜鏡清。順流風借便，捷路雪初晴。鳥度欲何向，鷗來只自驚。有行須快意，安得易爲情。
元符三年七月蒙恩復除棣學喜而成詩 陳師道 
老作諸侯客，貧爲一飽謀。折腰真耐辱，捧檄敢輕投。早作千年調，中懷萬斛愁。暮年隨手盡，心事許溟鷗。
送姚先生歸宜山三首  其一 陳師道 
鄭公龍變不容親，猶有先生不絕塵。定力不爲生死動，始知天地有閑人。
送姚先生歸宜山三首  其二 陳師道 
老逢熙運乞前官，病遇先生得內丹。一飽有期吾事了，千年不死後人看。
送姚先生歸宜山三首  其三 陳師道 
宇定心清面發丹，下牀投杖覺輕安。此身已許壺丘子，他日爭尋靖長官。
上趙使君 陳師道 
老氣崢嶸蓋九州，治聲騰湧逐雙流。向來置醴蒙殊遇，此日彈冠愧少留。千里山連環故國，中秋月好傍黄樓。不應爲米輕鄉里，定復還從馬少游。
送鄭祠部 陳師道 
持節還家未白頭，有親八十更何求。又須急詔登天去，不爲寒鄉盡歲留。四著儒冠甘送老，數經奇運得銷憂。擬登碣石臨朝日，浩蕩滄溟沒白鷗。
和寇十一同登寺山 陳師道 
度暑無好懷，憑危略幽致。衣冠蔚如林，從我才一二。茲山昔深登，歲月誰得記。尚有名勝流，不與金石悴。孰知千載後，我與子復至。煙昏倏見燈，洪發恐無地。領略章句手，割據英雄志。興壞容一瞬，今昔當幾喟。圍山缺西北，放目不可制。歸懷納清境，夜榻成良寐。零落壁間詩，豈特彼所愧。會逢南過適，不問西來意。
謝孫奉職惠胡德墨 陳師道 
奚李風流盡，法傳外諸孫。常山陳贍子，懷抱自高攑。孰云勝潘翁，惟眉山公言。四海未盡試，一變歸九原。胡郎少年子，外家典刑存。一點落髹漆，重價壓璵璠。孫侯磊落人，情義久益惇。解囊贈玄圭，孰知師白猿。我資不解書，下筆輒自喛。良寶不受辱，默默面稱冤。
登寺山 陳師道 
晴山堪著眼，別意不勝秋。小作三年別，聊爲五斗謀。要須乘下澤，不待到壺頭。預恐登臨處，長思馬少游。
拱翠亭 陳師道 
千年茅竹蔽幽奇，一日堂成四海知。便有文公來作記，尚須吾輩與題詩。至人但有經行處，寶蓋仍存朽老枝。能事向來非促迫，經年安得便嫌遲。
贈田從先 陳師道 
衣冠魯國動成羣，憂患相從只有君。落筆如流寧蹈襲，行前應敵却紛紜。愧非伏老成和伯，喜有侯芭守子雲。意氣有餘功用少，相望千里定能勤。
別鄉舊 陳師道 
數有中年別，寬爲滿歲期。得無魚口厄，聊復雁門踦。齒脫心猶壯，秋清意自悲。平時郡文學，鄧禹得三爲。
和李使君九日登戲馬臺 陳師道 
登高能賦屬吾儕，不用傳杯擊鉢催。九日風光堪落帽，中年懷抱更登臺。江山信美因人勝，萸菊逢辰滿意開。二謝風流今復見，千年留句待公來。
與魏衍寇國寶田從先二姪分韵得坐字 陳師道 
將老蒙誤恩，受弔不受賀。欲起尚遲回，積閑習成惰。向來二三子，相與守寒餓。一日不可無，三歲安得過。是時秋益高，夜永月初破。漏鼓已再更，坐者餘幾箇。酒薄多可强，談勝堅莫破。簷昏讀字細，林缺瞻星大。吳吟未至慢，楚語不假些。懷遠已屢歎，論昔先急唾。身世喜相違，真成螘旋磨。平生陳孟公，歲晚不驚坐。
和黄充出游三首  其一 陳師道 
右坊左里遠相求，東度南登稱意游。已著連峰妨目極，不應疾雨使心休。
和黄充出游三首  其二 陳師道 
諸郎聯璧萬人看，新有詩聲伯仲間。作意登臨還得句，此生寧復要長閑。
和黄充出游三首  其三 陳師道 
剩欲登臨强作歡，衣冠未動意先闌。從今泉石非吾事，只借君詩細細看。
盤馬山 陳師道 
耕桑戰伐飽曾經，廟毀村荒不乞靈。尚有君王盤馬跡，至今草木不能青。
爛石村 陳師道 
亂石何年爛，千林昨夜黄。曉耕來鳥雀，麥壠縱牛羊。投老須微祿，持身闕寸長。洗心聞吉語，時事信難量。
別叔父崑山丞 陳師道 
父子兼知己，扶携共白頭。又爲千里別，未使寸心休。鳥雀空庭曉，風霜落木秋。近親零落盡，更覺別離愁。
從寇生求茶庫紙 陳師道 
南朝官紙女兒膚，玉版雲英比不如。乞與此翁元不稱，他年留待大蘇書。
黄樓 陳師道 
樓上當當徹夜聲，與人何事有枯榮。已傳紙貴咸陽市，更恐書留後世名。
酬顔生惠茶庫紙 陳師道 
破卵剝膜肌理滑，削玉作版光氣熏。老子尚堪哦七字，阿買頗能書八分。
黄樓 陳師道 
樓以風流勝，情緣貴賤移。屏亡老畢篆，市發大蘇碑。更覺江山好，難忘父老思。只應千載後，覽古勝當時。
答黄充 陳師道 
我無置錐君立壁，舂黍作麋甘勝蜜。綈袍不受故人意，藥餌肯爲兒輩屈。割白鷺股何足難，食盧鷀肉未爲失。暮年五斗得千里，有愧寒簷背朝日。
寒夜 陳師道 
閉戶風將雨，通宵浪打頭。若爲中夕聽，復作別時愁。宿雁鳴漁火，村舂急暗投。不應田二頃，能使寸心休。
贈周秀才二首  其一 陳師道 
與君世好自比鄰，豐悴相從久更親。急棹小舟來取別，固知風味似前人。
贈周秀才二首  其二 陳師道 
早逢異人得異術，究考咎休出頃刻。相逢拍手問由來，怪我今年有陰德。
五子相送至湖陵 陳師道 
中年患別多作別，早日諱窮常得窮。勿云一水四十里，衣冠塞郭何人同。周生子病輟身出，劉子遠來今幾日。石家仲叔好少年，頗能厭俗從吾律。魏君不獨相從早，自君之來吾却掃。歲月磨人孰能久，反覆看渠難得好。湖陵古城風日寒，情義乃知生別難。高懷已爲故人盡，交道應留後代看。
湖陵與劉生別 陳師道 
觸寒歷險來特特，愧無以當欣有得。向來憂患不相捨，知子用心堅鐵石。人畏有心事無難，此語雖鄙理則然。君今意在翰墨間，他日人爭讓一先。
寄滕縣李奉議 陳師道 
滕大夫伯陽父孫，烹小鮮治大國原。一得何用五千言，弛災决獄人不冤。盛氣走訟畏討論，終歲斂吏不到門。子弟無頼皆西奔，外吏畏懼過乃尊。踵門父老如雲屯，拊髀跳踉走兒孫。絳幡翠節歌唄喧，畫盆戴頂煙如焚。繡褾綵軸箱帕繁，曲躬叉手前致言。畜眼未見耳不聞，暮年何以答此恩，請誦華嚴壽我君。
住雁 陳師道 
斷岸通橫水，枯荷著早霜。一陂堪度歲，數雁不成行。市遠無繒繳，年豐足稻粱。中原有佳氣，不必到衡陽。
寓目 陳師道 
曲曲河回復，青青草接連。去帆風力滿，來雁一聲先。野曠低歸鳥，江平進晚牽。望鄉從此始，留眼未須穿。
野望 陳師道 
霜葉紅於染，吹花落更馨。平江行詰曲，小徑夾葱青。度鳥開愁眼，遥山入畫屏。畏人惟可飲，從俗却須醒。
寄單州呂侍講 陳師道 
往時三呂共脩途，擬上青雲近玉除。中道勒回奔電足，今年還直邇英廬。縱談尚記華嚴夜，枉道難隨刺史車。遣興寬爲七字語，尋人聊代一行書。
寄沛縣姜承議 陳師道 
平生魯國老先生，晚見諸郎識老成。怪有武功蒙寵錫，果緣陰德貫神明。金池已作歸田計，玉版方書濟物情。百里饑寒獨顔闔，忍令一物不敷榮。
寄兖州張龍圖文潛二首  其一 陳師道 
去國遭前政，還家未白頭。百年當晚遇，一辱獨先收。齒脫空餘舌，顔衰早著秋。三爲郡文學，大勝鄧元侯。
寄兖州張龍圖文潛二首  其二 陳師道 
剩喜開三面，旋聞乞一州。力難隨鳥翼，行復立螭頭。今日騏驎閣，當年鸚鵡洲。寄書愁不達，書達得無愁。
晚立 陳師道 
遶舍苔衣積，倚牆梨頰紅。地平宜落日，野曠自多風。禹跡千年後，家山一顧中。未休嗤土偶，已復逐飄蓬。
寒夜 陳師道 
一夜風澎浪，中宵月脫雲。到窗資少睡，遠響倦多聞。星火遠相亂，江山氣不分。早雞先得便，斷雁屢鳴羣。
雁二首  其一 陳師道 
來往違寒暑，飛鳴在稻粱。未知溟海大，不肯過衡陽。
雁二首  其二 陳師道 
截水無留影，哀空有斷羣。翅開先作字，行斷不成文。
山口 陳師道 
重霧真成雨，疏簾不隔風。青林擁紅樹，家鶩雜賓鴻。漁屋渾環水，晴湖半落東。往來成一老，猶在半塗中。
晚泊 陳師道 
清切臨風笛，深明隔水燈。堆場穿鳥雀，暗溜入溝塍。年使扶行老，船催趁渡僧。茲遊恐未已，著句續先曾。
夜雨 陳師道 
十月天猶雨，三更月失明。溟濛才灑潤，點滴不成聲。闢戶風煙入，投林鳥雀輕。旅懷終易感，倏起別離情。
宿合清口 陳師道 
風葉初疑雨，晴窗誤作明。穿林出去鳥，舉棹有來聲。深渚魚猶得，寒沙雁自驚。卧家還就道，自計豈蒼生。
宿泊口 陳師道 
弱柳經寒色，懸流盡夜聲。更長疑睡少，霜落怯寒生。急急占星度，搖搖苦舫傾。風濤兼盜賊，恩重覺身輕。
野望 陳師道 
山開兩岸柳，水遶數家村。地勢傾崖口，風濤嚙石根。平林霜著色，沙岸水留痕。剩寄還鄉泣，難招去國魂。
宿柴城 陳師道 
卧埋塵葉走風煙，齒豁頭童不記年。起倒不供聊應俗，高低莫可只隨緣。鼕鼕遠鼓三行夜，隠隠平湖四接天。枕底濤波蓬上雨，故將羈老到愁邊。
顔市阻風二首  其一 陳師道 
水到西流闊，風從北極來。聲驅峽口坼，力拔嶺根摧。突兀重重浪，轟豗處處雷。順流看過舫，更著快帆催。
顔市阻風二首  其二 陳師道 
萬古梁山泊，今年未掾船。阻風兼著雪，費日亦忘年。世事元相忤，衰懷忍自煎。晚來聲更惡，始覺畏途邊。
晚坐 陳師道 
柳弱留春色，梅寒讓雪花。溪明數積石，月過戀平沙。病減還憎藥，年侵却累家。後歸棲未定，不但只昏鴉。
寒夜 陳師道 
留滯常思動，艱虞却悔來。寒燈挑不燄，殘火撥成灰。凍水滴還歇，風簾掩復開。孰知文有忌，情至自生哀。
絕句 陳師道 
雲海冥冥日向西，春風欲動意猶微。無端一棹歸舟疾，驚起鴛鴦相背飛。
禮武臺坐化僧 陳師道 
至人本無心，起滅因衆緣。化盡悲願在，留形此臺顛。聞名與致敬，獲福皆無前。千年一鉢水，宿疾幾人痊。驍雄兖州軍，馬步餘數千。一呼可摧山，四合如垂天。老幼十八村，頃刻理無全。哀鳴寄香火，毀塔投其塼。盛怒忽驚奔，如有所見然。等觀同一子，豈特此所憐。我來已再見，童稚亦虔虔。發火觸暗室，青燈已娟妍。始讀壁間碑，妙力隠不傳。頗恨語未工，安得筆如椽。歸路雲月黑，濤波隔長川。溪翁停舟待，相喚聲相連。解纜風泊岸，中流水入船。欹側脚不停，竟脫蛟魚涎。興壞如有待，適當使君賢。定能選妙士，拂塵起熏煙。昔承靈山囑，早契少林禪。丐我一片石，併刻維摩篇。
晚興 陳師道 
去國猶能別，逢人始欲愁。不干遮極目，自是怯回頭。布網收漁槮，連筒下釣鈎。誰初教鮮食，澤竭未能休。
宿齊河 陳師道 
燭暗人初寂，寒生夜向深。潛魚聚沙窟，墜鳥滑霜林。稍作他方計，初回萬里心。還家只有夢，更著曉寒侵。
別劉郎 陳師道 
一別已六載，相逢有餘哀。公私兩多事，災病百相催。無酒與君別，有懷向誰開。深知百里遠，肯爲老夫來。
趙巖 陳師道 
一市萬人聚，四衝千里遥。胡然不作邑，兼自可成橋。羣盜去無跡，諸家壓不驕。由來天下事，浮議易傾搖。
雞籠鎮 陳師道 
河市新經集，雞籠舊得名。初聞北人語，意作故鄉聲。客久艱難極，情忘去就輕。空虛仍廢忘，何以慰諸生。
東阿 陳師道 
慟哭東阿縣，傷心莫與論。却思當痛日，敢望此身存。舉目人將母，回頭影弔魂。更堪悲手足，孤稚滿船門。
甲亭 陳師道 
峻壁亭臨水，橫陂樹徹山。兩河惟甲氏，數柏共蒼顔。隨意游成適，回舟月與還。早知乘下澤，不再結青綸。
游鵲山院 陳師道 
積石橫成嶺，行楊密映門。人聲隠林杪，僧舍遶雲根。頓攝塵緣盡，方知象教尊。只應羊叔子，名字與山存。
登鵲山 陳師道 
小試登山脚，今年不用扶。微微交濟濼，歷歷數青徐。朴俗猶虞力，安流尚禹謨。終年聊一快，吾病失醫盧。
梁山泊 陳師道 
積陰風易作，隆寒聲益急。百爲定有數，一動必三日。奔隤水勢壯，犦胅波頭立。前行後浪促，突起旁抶射。奔騰萬騎來，倏忽一箭疾。摧殘蒲葦盡，簸蕩魚龍泣。私憂地軸脫，已分梁山沒。向來萬斛重，不作一葉直。舟行兩水間，觸奪聲蟋蟀。路轉帆舉落，舟排冰疊積。經事長一智，中人所知識。千金不垂堂，豈復待一失。窮途得偉觀，老氣猶少色。事定未得忘，嗟來庶可及。
除官 陳師道 
扶老趨嚴召，徐行及聖時。端能幾字正，敢恨十年遲。肯著金根謬，寧辭乳媼譏。向來憂畏斷，不盡鹿門期。
酬王立之二首  其一 陳師道 
頓有亭前玉色梅，情知不肯破寒開。似憐憔悴兩公客，獨倚東風遣信來。
酬王立之二首  其二 陳師道 
重梅雙杏巧相將，不爲遊人只自芳。應怪詩翁非老手，相逢不作舊時香。
欽聖憲肅皇后挽詞二首  其一 陳師道 
二妃端協帝，三后共興周。决策天同力，收功語不流。權宜從殺禮，末命尚深憂。鬰鬰佳城閉，終天配壽丘。
欽聖憲肅皇后挽詞二首  其二 陳師道 
復辟先元約，長年損積憂。春移柏城仗，仙去帝鄉游。德並塗莘敏，功臨馬鄧優。千秋修故事，車馬戒如流。
欽慈皇后挽詞二首  其一 陳師道 
二祧從孝祀，五典載虞嬪。顯號追先志，陰功見後人。承顔親不待，罔極痛如新。未有如椽筆，光容可得陳。
欽慈皇后挽詞二首  其二 陳師道 
靈岳占佳氣，琳宮閟寶衣。應祈符聖曆，錫號煥皇扉。日月堯同數，謳歌啟與歸。傷心五雲去，不見六龍飛。
大行皇太后挽詞二首  其一 陳師道 
德名三后並，母道兩朝尊。勇决高千古，危疑定一言。先期還政事，隆禮改山園。哀挽西郊道，雲愁晝亦昏。
大行皇太后挽詞二首  其二 陳師道 
扶日行黄道，乘雲上紫微。憂勞形末命，恭儉見陳衣。布德刑開網，和戎戢武威。要知懷惠處，行路涕交揮。
追尊皇太后挽詞二首  其一 陳師道 
彤管書陰教，黄圖載德容。漢宮元夢日，代邸近乘龍。喬岳已遺服，青門啟故封。從今祠百世，清廟配商宗。
追尊皇太后挽詞二首  其二 陳師道 
典冊尊徽號，欽崇煥德名。終身聞舜慕，歷月見堯生。兵衛嚴天仗，車輿轉帝城。故奩脂澤在，哀感倍皇情。
王察院挽詞二首  其一 陳師道 
施報終何在，窮通共一空。兩言成益友，百代仰高風。終始無遺恨，恩榮託至公。不應埋直氣，會見吐長虹。
王察院挽詞二首  其二 陳師道 
良貴官何與，長年死不亡。身須禦魑魅，氣已懾豺狼。不盡胸中藴，猶堪地下郎。豈惟吾道慶，編簡亦輝光。
和吳子副知海齋 陳師道 
法筵應供頼三車，堆案抽身輟算沙。破暑好風開樂國，脫塵新句散餘霞。僧奩手汗空留迹，佛几堆紅拂委花。客舍黄粱未應熟，且容秋蝶夢南華。
舅氏新齋 陳師道 
堂因竹柏有，花與歲時闌。欲作終年計，長留別眼看。色侵杯酒重，子孰落聲乾。只有林園主，相期耐歲寒。
答王立之 陳師道 
每逢無可語，暫阻即相求。解卷初增氣，開懷得寫憂。昏煙宜带雨，風樹更添秋。絕唱猶多和，先衰怯後酬。
送歐陽叔弼知蔡州 陳師道 
潁陰爲別悔匆匆，十載相望信不通。晚遇聖朝收放逸，旋遭官禁限西東。又爲太守專淮石，剩喜郎君類若翁。梅柳作新詩興動，可令千里不同風。
送晁堯民守徐 陳師道 
中年爲別不堪憂，束髮登門到白頭。南省望郎仍國士，東方千騎更吾州。彭翁老壽終遺骨，燕子飛來只故樓。知己難逢身易老，煩公置醴我歸休。
贈吳氏兄弟三首  其一 陳師道 
一長未可衆人師，萬里元隨八馬蹄。不解征西說子弟，却憐野鶩厭家雞。
贈吳氏兄弟三首  其二 陳師道 
才隨年盡不重奇，每愧諸郎索近詩。旋作七言供一笑，自癡那得使人癡。
贈吳氏兄弟三首  其三 陳師道 
得失媸妍只自知，略容千載有心期。恨君不識金華伯，何處如今更有詩。
上晁主客 陳師道 
兩疏父子共含香，不獨家榮國有光。剩欲展懷因問疾，孰知相對只銜觴。年侵身要兼人健，節近花須滿意黄。從此竹林須小阮，只今未可棄山王。
和鮮于大受崇先觀餞別曾元中 陳師道 
此別未爲遠，兩都東西州。情親有乖隔，江湖成阻脩。脫塵度翠密，徐行當尋幽。各有惜別懷，共此一日留。意合豈待約，酒盡不更求。闕詞固未可，忍手亦何猶。坐有黄冠師，未解逍遥遊。興來我與共，醉罷君當休。僧房火可親，此樂行且謀。萬事自糾紛，高懷元一丘。
和過田承君 陳師道 
寺古專宜僻，居深自作幽。興來寧憚遠，句苦不緣愁。逸氣無前足，虛懷不繫舟。逢人難晤語，冒雨亦相求。
贈石先生 陳師道 
多方作計老如期，百疾交攻遽得衰。晚有勝緣逢異士，生須快意闕前知。迫人鬢頷紛紛白，臨事回迂種種遲。分我刀圭容不死，他年鶴馭得追隨。
送晁無咎出守蒲中 陳師道 
一麾出守自多奇，四十專城古亦稀。解榻坐談無我輩，鋪筵踏舞欠崔徽。的桃作劇聊同俗，遇事當前莫後幾。聖世急才常患少，棧羊釃酒待公歸。
送王定國通判河南 陳師道 
孤身十載客都城，白社雙林諱姓名。授館不爲他日計，解衣真出故人情。翹材必定延枚叟，宣室終須記賈生。萬里歸來髮如漆，了知句畫更新清。
寄子開 陳師道 
致君意氣日方中，許國精誠月貫虹。一代英豪出門第，當時毀譽豈窮通。風流身致羲黄上，日夜心隨汴洛東。從使少年輕我輩，只留顔面對吾公。
題王平甫帖 陳師道 
早聞英氣擅家聲，晚得諸郎識老成。可恨治朝無此老，却嫌晚進不同生。足知落筆千言疾，尚想揮毫一坐傾。未信哲人窮五字，二難還復以詩鳴。
和李文叔退朝 陳師道 
朝流駭汗蒸雙猊，風卷屯雲散萬蹄。任使輕衫汙嬌色，可令纖手洗春泥。
和謝公定雨行逢賣花 陳師道 
逢花駐馬尚多情，天不違人旋作晴。不使近詩增紙價，得知春入鳳凰城。
謝王立之送花 陳師道 
過雨生泥風作塵，馬蹄聲裏度芳辰。城南居士風流在，時送名花與報春。
和參寥明發見鄰家花二首  其一 陳師道 
短牆春色過鄰家，行不逢人只見花。新綠葱葱紅蔌蔌，却成粧面映青紗。
和參寥明發見鄰家花二首  其二 陳師道 
滿城桃李一番新，深院繁枝別得春。從此詩翁有新語，不須紅濕少城闉。
和張奉議贈舅氏龐大夫 陳師道 
朝下公門不曳裾，身寬心遠等林居。傳家聲烈三公後，貯腹平生萬卷餘。藤架倚春聽語鳥，石池迎日數游魚。人言酷似牢之舅，未有新詩錦不如。
和舅氏公退言懷 陳師道 
追陪强韵愧難過，應接前聞覺未多。盛禮每虛摩詰席，舊詞猶可雪兒歌。手開新徑延徐步，眼趁高梧上碧蘿。風雨入懷泥滿眼，時須好語滌煩痾。
和謝公定觀秘閣文與可枯木 陳師道 
斯人不復有，累世或可期。每於丹青裏，一見如平時。壞障塵得入，慘澹令人悲。墨色落欲盡，嚴顔終不移。朽老莫使年，石心烏銅皮。念此猶少作，未盡冰霰姿。北枝把異鵲，意定了不疑。惜哉不得語，胸次幾興衰。一爲要貴役，可復辭畫師。隠奧雖可惜，塗抹復見遺。謝侯名家子，感慨形苦詞。豈惟語畫工，勁特頗似之。何當補諫列，一吐胸中奇。
題畫李白真 陳師道 
君不見浣花老翁醉騎馿，熊兒捉轡驥子扶。金華仙伯哦七字，好事不復千金模。青蓮居士亦其亞，斗酒百篇天所借。英姿秀骨尚可似，逸氣高懷那得畫。周郎韵勝筆有神，解衣磅礴未必真。一朝寫此英妙質，似悔只識如花人。醉色欲盡玉色起，分明尚带金井水。烏紗白紵真天人，不用更著山巖裏。平生潦倒飽丘園，禁省不識將軍尊。袖手猶懷脫靴氣，豈是從來骨相屯。仰視雲空鴻鵠舉，眼前紛紛那得顧。是非榮辱不到處，只恐朝來有新句。勿言身後不要名，尚得吳侯費百金。江西勝士與長吟，後來不憂身陸沉。
題明發高軒過圖 陳師道 
滕王蛺蝶江都馬，一紙千金不當價。異才天縱非力能，畫工不是甘爲下。今代風流數大年，含毫落筆開山川。忽忘朽老壓塵底，却怪鳬鴻墮目前。爾來八二復秀出，萬里河山才咫尺。眼邊安得有突兀，復似天地初開闢。明窗寫出高軒過，便逐愈湜聞吟哦。晚知書畫真有益，却悔歲月來無多。官禁修嚴斷過訪，時於僻寺逢稅鞅。秀潤如行琮璧間，清明似引星辰上。憂悲愉怢百不平，河擘太華東南傾。平生秀句寰區滿，拾掇餘棄成丹青。平湖遠嶺開精神，斗覺文字生清新。未許二豪今角立，要知旁有衛夫人。
寄徐吉父學士 陳師道 
卧龍山上摘黄花，曾共西風醉帽斜。當日已應天下樂，無人傳入畫圖誇。低頭强笑今何似，多病難堪懶自嗟。聞道承明方厭直，幾時來伴訪山家。
和南豐先生西游之作 陳師道 
孤雲秀壁共崔嵬，倚壁看雲足懶回。睡眼剩潮寒綠洗，醉頭强爲好峰擡。山僧煮茗留寬坐，寺板題名卜再來。有愧野人能自在，塵樊束縛久低徊。
和南豐先生出山之作 陳師道 
側徑籃舁兩眼明，出山猶带骨毛清。白雲笑我還多事，流水隨人合有情。不及鳥飛渾自在，羨他僧住便平生。未能與世全無意，起爲蒼生試一鳴。
和張次道再游翠巖之作 陳師道 
去歲尋山有舊題，重來似與故人期。回巒俯仰如迎客，流水喧鳴擬索詩。嶺路依危通鳥過，吾身趁健白雲隨。自憐久快屠門嚼，欲往安能久茹芝。
初到錦城 陳師道 
溪遶層巒路遶溪，飛梁相接掛晴霓。山川王氣今何有，巖谷靈蹤昔未躋。十里松篁參羽仗，半天樓閣倚雲梯。勝遊欲盡無窮目，未到桃源客已迷。
何復教授以事待理 陳師道 
負俗寧能累哲人，昔賢由此致功名。驥收鹽坂車前足，琴得焦桐爨下聲。三獻荆山時未識，一鳴齊鳥衆方驚。傳聞下詔搜遺逸，勸講方思用老成。
和富中容朝散雨中感懷 陳師道 
節物驚心懶復嗟，罇中酒盡復誰賒。風撩雨脚俄成陣，雪閣雲頭欲結花。萬里可堪長作客，一年將盡未還家。自憐落落終難合，白首詩書謾五車。
謝贇闍梨見訪 陳師道 
好在談經老上人，衝風踏雪到江濱。百篇出篋自新得，一鉢隨身依舊貧。終歲杜門逃俗士，爲師設榻對脩筠。蒲團藜杖焚香坐，此意此時無點塵。
和蒲左丞有美座上觀雪二首  其一 陳師道 
高牙大纛曉登山，卷帳飛觴不避寒。十二玉樓橫閤道，三千銀甲壯師干。封條已驗遺蝗化，平隴寧虞宿麥乾。預喜豐年惟太守，旋追賓從促盃盤。
和蒲左丞有美座上觀雪二首  其二 陳師道 
破曉初驚失舊山，瑶臺化出坐中寒。江心凍合愁蛟蜃，匣裏冰生吼鏌干。門閉洛陽人跡絕，指穿東郭履痕乾。鳳池不比梁園客，咳唾珠璣落玉盤。
和秦太虛湖上野步 陳師道 
曉風疏日乍相親，黯黯輕寒拂拂春。觸目漸隨紅蕊亂，經年不見綠條新。寧論白黑人間世，懶復雌黄紙上塵。十里松陰窮野步，暫時留得自由身。
和沈世卿推官見寄 陳師道 
倦看世態久低徊，且置窮通近酒杯。未忍一身閑處著，暫容雙眼醉時開。爲呼阿武扶頭起，擬與山翁倒載回。好在東籬舊時菊，無心準擬白衣來。
和劉元樂月夜寄賈耘老 陳師道  长江 洞庭湖
胡牀欲上庾公樓，那復周南歎滯留。皓魄光連鮫室午，疏星冷浸洞庭秋。錦袍有興思姑熟，桃楫無心問莫愁。喚取長江來入社，不勞牛渚問行舟。
酬呂明父學士 陳師道 
當日功名指顧收，一言悟主過千秋。去登霄漢如平地，歸到雲山尚黑頭。解組行參蓮社客，揮金坐揖醉鄉侯。謝公不爲蒼生起，擁鼻重來可自由。
送傅子正宣義 陳師道  西湖
漸漸烏竿五兩輕，一帆秋色下江濱。請纓北闕非無意，捧檄南州且爲親。神驥解韁天上足，風鵬搖翮日邊身。歸途瞇眼塵沙惡，想夢西湖十里春。
和元樂銷暑樓曉望 陳師道 
遶郭溪山接四鄰，身輕步躡一梯雲。圖南羽翮摶空見，倚北光芒入夜分。蕪沒池臺餘故事，風流人物想前聞。翛然便欲移招隠，猿鶴還應怨舊羣。
和寄朱文中 陳師道 
仰高當日誦成規，想見風流盛一時。魯國故知臧有後，孔庭早見鯉能詩。侵尋末路同傾蓋，邂逅清談爲解頤。願借湖山容膝地，爲令松菊寄吾衰。
和王明之見寄 陳師道 
末路相逢首重回，紫芝眉宇向人開。老來惟有風情在，事去空憐歲月催。憔悴不堪臨楚澤，棲遲無路上燕臺。少陵肺病疏杯斝，想負花前載酒來。
和酬施和叟宣德 陳師道 
山陰傾蓋兩綢繆，十載重來鬢已秋。往事侵尋如昨日，故人牢落半滄洲。流離道路生涯拙，蕪沒田園歲計休。久要尚憐君子在，爲言雞黍亦遲留。
呂吉父使君生日 陳師道 
司漏凌晨報曉籤，曈曈赫日上重簷。良辰也應純乾策，吉夢先符太卜占。棣萼同時升紫禁，棠陰由此駐彤襜。一杯欲助邦人禱，願借黄堂壽斝添。
送澤之過維揚 陳師道 
夢裏揚州十載間，青樓陳迹故依然。袍爭爛錦催詩筆，雨濺明珠落酒船。顧我老無騎鶴興，羨君行及看花天。囊中繡句歸應滿，不負韋郎五色牋。
和和叟第課還自都下 陳師道 
青雲直上馬如龍，來往泠然若御風。高步只應天咫尺，舊游寧寄浙西東。升沉道路從今異，邂逅比鄰此日同。相見可堪懷抱冷，需君健語破樊籠。
和和叟梅花 陳師道 
百卉前頭第一芳，低臨粉水浸寒光。卷簾初認雲猶凍，逆鼻渾疑雪亦香。鼎實自應終有待，天真不假更勻粧。江南望斷無來使，且伴詩翁入醉鄉。
再到錢塘呈會宗伯益 陳師道 
負笈重來感舊游，流年衰鬢兩經秋。湖山依舊渾相識，風月愁人不自由。尚有故交重冷榻，可堪歸夢到滄洲。誰憐壯志空凋落，百鍊金爲繞指柔。
簡楊安國 陳師道 
侯門誰預識馮諼，歲晚寧知范叔寒。傾蓋尚憐吾道在，立談相信古人難。開懷磊落無城府，握手侵尋出肺肝。共許異時終此去，滿冠塵土待君彈。
簡李伯益 陳師道 
虀鹽度歲每無餘，垂橐東歸口未糊。貧裏交遊新斷絕，老來光景半消除。時情視我門前雀，人好看君屋上烏。尚喜弊廬連蔣徑，願求佳句遞髯奴。
九日無酒書呈漕使韓伯修大夫 陳師道 
老大悲傷節物催，酒腸枯涸壯心灰。慚無白水真人分，難置青州從事來。倦筆懶從都市出，醉眸剛爲麴車回。黄花也似相欺得，坐對空樽不肯開。
過杭留別曹無逸朝奉 陳師道 
陳蕃解榻爲留連，俯仰徒驚歲月遷。故意斯人奈風雨，多情於我獨山川。可憐顔貌非前日，依舊窮愁似去年。後夜相思隔煙水，夢魂空寄過江船。
五言賀雨出 陳師道 
六月鄞江旱，焦勞刺史憂。戴星趨洞府，踏月叩龍湫。引咎青章設，爲壇古法修。山川將爾徧，牲幣豈吾留。帝意茲回眷，神聰俯應求。油雲潜感召，靈雨忽滂流。急勢朝翻幕，寒聲暮咽溝。餘波平浦嶼，翠色蔽田疇。池閣消殘暑，閭閻慶有秋。邦民無以謝，惟起載途謳。
別威德寺 陳師道 
三宿城隈寺，輕齎類老禪。暫來真偶爾，適去更翛然。笑別留春塢，行尋下瀨船。此身猶斷梗，飄泊且隨緣。
雜題 陳師道 
春水漲湖田，先尋滬瀆船。隔江爭問主，入市不論錢。味得蓴尤滑，香因豉更便。它年楝花落，追憶漫流涎。
和董判官寺居作 陳師道 
共作東州客，同棲古寺深。論交非有舊，不見解相尋。冷過清明節，悲生故國心。此身隨所寄，未足問升沉。
贈白闍梨 陳師道 
瓶錫倦西東，歸來一榻空。宗乘能自判，文學更兼通。講徹夜堂月，定回枯樹風。無從參浄社，回首倦飛蓬。
舒御史太夫人挽辭 陳師道 
回合江山秀，佳城去域中。珮環無曉日，蘋藻自春風。斷髮人何在，捐金事已空。遂移男子孝，更作直臣忠。
和賈明叔秋晚見懷 陳師道 
陋巷少行跡，故人車馬稀。世情方汩沒，吾道肯依違。萬葉迎風脫，孤雲带月歸。獨憐高義在，猶肯問柴扉。
望夫石 陳師道 
磧戍人何在，秋霜志不移。無言息媯怨，有淚舜娥悲。山靜雲盤髻，江空月印眉。誰將望遠意，歌作送征詩。
夏杪 陳師道 
一室青蕪長，終朝靜不譁。聖賢開美酒，子母破新瓜。綠篠初翻籜，紅蕖稍薦花。咄嗟功業晚，覽照鬢初華。
虞美人草 陳師道 
幽草默通神，舊題虞美人。長言方度曲，應節若翻身。律呂聲相召，雲龍氣自親。無情猶感會，不獨在君臣。
沈道院有水墨壁畫奇筆也惜其窮年無賞之者賈明叔請余同賦 陳師道 
壁間水墨畫，爲爾拂塵埃。草樹精神出，溪山氣勢回。路從沙觜斷，人自渡頭來。莫怪知音少，牙絃匣不開。
同蘇不疑避暑法惠寺 陳師道 
酷暑不可處，相將尋晝凉。清談廕廣厦，甘寢就匡牀。蓮剝明珠滑，瓜浮紺玉香。因知北窗卧，自信出羲皇。
和彥詹題遠軒 陳師道 
開窗得遠意，興出杳冥間。芳草日邊路，片雲天外山。好花和露斸，脩竹夾藤刪。每許南鄰伴，時來一寄閑。
讀白樂天臨水坐詩 陳師道 
西方社裏收身早，白髮人中得計長。不作北門東掖客，更無閑事可思量。
寄君玉 陳師道 
不見紫霄翁，侵尋鬢已蓬。倦游鄉域異，歸夢夙宵同。愛酒貧應甚，吟詩老更工。清時公道在，未足歎途窮。
簡令由司理 陳師道 
居連里巷室連甍，多謝能空鑿壁生。幸有餘光子何損，豈無鄰好我先傾。已知涉世蘧蘧夢，但欲求田俋俋耕。貧病久甘從棄置，寧堪更類汝南評。
立春致語口號 陳師道 
霏微臘雪不霑塵，收拾陽和作早春。一坐盡傾歸盛德，四時難得是佳辰。鬢邊綵勝年年好，樽下歌聲日日新。一笑難逢時易失，杯行到手莫辭頻。
上元致語口號 陳師道 
歡聲喜氣塞康莊，妙舞清歌樂未央。此節定知隨意好，今宵端復爲人長。粧成粉白生春色，酒瀉鵝黄射燭光。報答風光須一醉，從來千騎貴東方。
宴黄提刑致語口號 陳師道 
當年天下無雙譽，此日朝中第一人。坐使黄流隨指顧，即看丹閣畫精神。天威行復朝三接，和氣今如物再春。肯駐行軒慰離索，聽歌舉白莫辭頻。
興龍節致語口號 陳師道 
劍珮聲來合玉除，騏驎煙上暗金鋪。近臣先識天顔喜，九奏初知晝景舒。東海爲田將幾見，南山稱壽已三呼。欲知帝力今多少，醉舞行歌塞道塗。
對廳口號 陳師道 
黄堂窈窕慶佳辰，密坐雍容合搢紳。廣樂充庭如在夢，歡聲著物似逢春。瞻天已祝無窮壽，盡醉爲期莫計巡。平世難逢身易老，嶺梅初破酒方醇。
送張秀才兼簡德麟 陳師道 
長安千門憎熱客，我獨憐君來解熱。呼兒具飯懶出口，藜羹不糝甘一啜。北州別駕玉刻麟，索書往見良可人。驛使別來無一字，知有此情誰與親。
寄子閔 陳師道 
煙昏晚寒風發屋，行者抽篷離者哭。青衫白髮兩相鮮，積雪朝陽眩雙目。猛虎食子有分羹，潔鷺割股謀補肉。妻孥不用哭窮途，前府故人風義篤。
贈黄氏子小德 陳師道 
黄童三尺世無雙，筆頭滾滾懸秋江。不憂老子難爲父，平生崛强今心降。我來喜共阿戎語，應敵縱橫如急雨。生子還如孫仲謀，豚犬漫多何足數。黄家小兒名小德，眉如長林目如漆。只今數歲已動人，老人留眼看他日。笑君老蚌生明珠，自笑此物吾家無。君當置酒吾當賀，有兒傳業更何須。
次韵游花洞 陳師道 
遠洞容徐步，繁英故壓枝。錦衾堆襞積，春事向離披。作意真成誤，尋芳似較遲。預爲來歲約，及早共瑶巵。
送張芝卿 陳師道 
相逢已偶爾，告別更蒼然。離合驚時換，行藏乃世緣。君無學干祿，我亦賦歸田。泗水秋山外，長安夕照邊。
行次舊縣寄立之 陳師道 
歲晚方奔命，春期作過賓。逢君爲地主，顧我拙謀身。官是三年客，情緣一日親。將身隨斗食，應作未歸人。
送晁奉議高郵判官 陳師道 
公族仍前輩，都城早與遊。士窮須祿食，才大豈身謀。雪嶺無歸鳥，冰河有去舟。平生湖海意，不爲有魚留。
張謀父乞花 陳師道 
二頃田園汴泗東，春來心事幾人同。固知短綆無深汲，又見新花發舊叢。花氣著人渾欲醉，妍華過眼旋成空。冷官門外無消息，與報江南春信通。
寄子開 陳師道 
道山清絕况真仙，杜曲風流最近天。曹濮於今真樂國，股肱從昔著時賢。今回不辨終朝語，此去無端久疾痊。可念卧時遭末劫，新陳埋沒不知年。
次韵黄無悔惜梅 陳師道 
雪擁寒門鵲不來，江南春信小遲回。遥知詩力生春早，一抹江梅趁眼開。
酒戶獻花以奉先聖戲作 陳師道 
蕭蕭竹雨亂鳴鴉，嫋嫋風窗暗碧紗。玉座塵埃香火冷，酒家來獻一枝花。
謝田氏 陳師道 
登門執別有不答，慚愧公家父子孫。顧我何堪能至此，正緣同德又同門。
南臺 陳師道 
城郭收燈興未休，却回春信到臺頭。東風未借登臨便，柳色遥看特地愁。
馬上口占呈立之 陳師道 
廉纖小雨濕黄昏，十里塵泥不受辛。轉就鄰家借油蓋，始知公是最閑人。
鷙鵲詩 陳師道 
若奚不鸇，吾知避而遷。汝胡不貍，吾知遠而馳。宵邇吾巢，晨並吾枝。懷毒妊凶，初不汝期。莽莽拳拳，甫笑嬉嬉。情貌深厚，孰從而追。
病中六首  其一 陳師道 
舊歲連新歲，凉牀又暖牀。山川屏裏畫，時刻篆中香。畏壘安吾土，支離飽太倉。若教身再健，鶴背入維揚。
病中六首  其二 陳師道 
日暖衣猶襲，宵長被有稜。朝晡三楪飯，昏曉一缸燈。伴坐跧如几，扶行瘦比藤。生緣堪入畫，寂寞憩松僧。